Am făcut rezervarea last minute, deci nu ma așteptam la nimic bun, când am ajuns la locație.
Primul lucru pe care trebuie sa îl spun: o curățenie extraordinară! Totul lucea, totul era impecabil. Doar că, din păcate, acesta a fost singurul lucru bun. Apartamentul este, de fapt, o garsoniera dubla, recent renovată. Baia este fix în mijlocul garsonierei, pare că restul apartamentului a fost construit în jurul băii. Fereastra de aerisire a băii dă în bucătărie. Bucătărie extrem de slab utilată, de altfel: frigiderul, de exemplu, era micuț, aproape cât un minibar. Nu există nicio ceașcă sau cană, doar câteva pahare. In rest, două dormitoare extrem de mici, dintre care doar unul are aer condiționat. Oricum, aerul condiționat este pus doar ca să fie pus: ziua nu făcea față nici măcar dormitorului de 3/3, cu ușa închisă - aducea cu greu temperatura la 24 de grade (in apartamentului neputându-se respira de căldură). Noaptea, nu puteai sa îl lași pornit, pentru ca este instalat fix pe peretele cu patul, asa ca jetul de aer îți venea fix în cap. Pe scurt, nu te poți odihni noaptea, sub nicio formă.
Deși apartamentul era extraordinar de curat, un miros foarte rău ieșea de undeva (nu am depistat de unde, probabil de la canalizare). Iar mirosul devenea din ce în ce mai rău, cu cât trecea timpul.
Nu există niciun balcon sau terasă unde poți fuma, asa că singura variantă este să cobori în parculetul din fata clădirii.
Clădirea este una foarte ciudată, un fel de motel demn de filmele de groază. Jumătate dintre ferestre dădeau spre holul clădirii, iar pereții sunt extraordinar de subțiri, încât poți auzi tot ce se petrece pe etaj. La acest lucru contribuie și faptul că, în clădire, locuiesc oameni care nu își permit un aparat de aer condiționat, asa că deschideau ușile apartamentelor pentru o ventilație mai bună (vedeai casele oamenilor ori de câte ori ajungeai la apartament).
Pe lângă toate acestea, aș mai adăuga un lucru: pare ca proprietarii apartamentului au făcut tot posibilul ca oaspeții sa NU se simtă, în niciun fel, ACASĂ: abțibilduri mari, lipite pe pereți, cu No Smoking (de parcă regulile casei trecute pe airbnb nu erau suficiente), o lista cu amenzi usturătoare te întâmpină fix la întrare (dacă nu strângi cearceafurile de pe pat și le pui la spălat, dacă nu duci gunoiul, dacă vorbești tare și deranjezi vecinii după ora 22:00 etc)
Zona nu este nici ea una fericită: este, probabil, una dintre ele mai sărace zone ale Valenciei, care îmi amintește de un ghetto.